Cesarhanmun/geonobi-data huggingface dataset:
地名: 慶山 (慶尚道, 縣（令）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 固城 (慶尚道, 縣（令）)
年: 1409.0

○杖趙順和一百, 永屬慶尙道
              固城縣官奴。 議政府請誅順和, 上曰: "予欲活之。" 河崙曰: "雖聖人不廢用刑, 順和, 非殿下所得私也。" 成石璘啓曰: "臣老且死, 不從殿下好生之德, 固爲不可, 然此人罪極, 不可活也。 雖殺之, 乃順和自殺, 非國家殺之也。" 上曰: "任純禮、朴蔓、申孝昌、鄭龍壽罪, 不在此人之下, 亦且得生。 釋此不誅, 亦何妨哉! 且順和不若孝宗之甚也。" 崙對曰: "純禮之生, 亦殿下之失也。" 上曰: "予之不與政府議者, 知其必有此論也。 予欲活一人, 志已定矣, 勿復有言。" 乃有是命。 巡禁司啓韓繼生隱藏孫孝宗之罪當斬, 命減一等施行, 杖百遠流。 繼生卽文之子。 巡禁司又啓: "伊川縣前座首李恒、戶長崔吉, 知孫孝宗在逃而不首, 準律杖一百, 流三千里。" 從之。 又啓隱藏趙順和者其六寸宋有ㆍ李長壽、六寸妹夫廉思義、七寸姪崔彛純、八寸妹夫金乙卿及私奴福三, 知情不首者金顯、金天、婦女熊伊之罪, 命宋有等六人減一等施行, 金顯、金天減杖二十, 熊伊以年老杖八十, 收贖。 又啓孫孝宗三寸姪佛老知情不首, 命遠方付處。 又啓: "白英富、宋成弼隱藏趙順和, 照律當斬, 然順和旣杖百屬賤。 名例云: ‘若罪人特蒙恩減罪者, 亦準罪人減等法。’" 從之, 減杖二十。
地名: 固城 (慶尚道, 縣（令）)
年: 1419.0

○杖前金海都護府使田思理一百, 籍家産, 沒爲寶城官奴。 收兵曹參議張允和職牒, 贖杖一百, 配固城。 初, 上王以思理交通沈溫, 命解見任官。 允和乃思理友壻, 而素不相得, 然以親故, 泄上王旨于思理。 及思理還京, 反疑允和譖己, 一日詣朴訔家, 自陳未嘗與溫交通, 而上王信讒, 遂至坐累, 訔驚曰: "上王剛明, 安肯聽讒? 爾何爲發此言?" 且詰之曰: "爾疑讒者爲誰?" 思理以允和對, 訔召允和, 使啓于上王, 上王命義禁府鞫之。 思理坐詆誣至尊, 當凌遲處死, 允和亦坐漏洩機密當死, 上王命各從末減施行。
地名: 固城 (慶尚道, 縣（令）)
年: 1426.0

○司憲府啓: "左議政李原, 自己家僮非少也。 一口婢金莊, 稱買於金道練之妻, 已爲難信。 且其妻娚崔孟良奴妻都思加, 歲甲午, 金道練已曾得決從賤, 其所生四口, 非孟良之奴婢, 受贈於金道練明矣, 冒稱傳得於孟良。 且子息收養之人, 不問賢否, 皆受官職, 不直不正莫甚。 歲戊戌, 原與洪汝方, 爭富商內隱達之女爲妾, 事覺見劾, 太宗以皆大臣, 特原勿論, 仍命: "非有內旨, 毋嫁他人。" 太宗升遐, 纔過卒哭, 原以勳臣首相, 欺君逆命, 任意作妾, 殊無股肱大臣之義。 若濫受官職, 事在赦前, 固不足論, 其以非理, 受人臧獲, 至今役使, 違敎强娶, 因仍爲妾, 不可以赦前例論。 請按律痛懲, 以戒後人。" 命收功臣錄券與職牒, 自願礪山安置, 後四年卒于貶所。 原字次山, 慶尙道
              固城縣人, 密直副使岡之子也。 子七人, 臺、谷、垤、埤、場、增、墀。
地名: 固城 (慶尚道, 縣（令）)
年: 1433.0

○壬申/視事。 上謂左右曰: "閭延被虜人未還者尙多, 馬牛則專未還。 欲令崔閏德, 送人于李滿住、林哈剌、沈吒納奴詰之, 其與閏德議其詰辭以啓。" 吏曹判書許稠啓曰: "閏德率禁兵五十名, 赴寧邊府, 臣以爲卽今往討, 則猶可也, 若送人徐察賊之眞僞, 然後往伐之, 則隨後繼發爲便。 西北一方, 地本瘠薄, 加以使臣往來, 凋殘甚矣。 今已聚本道兵馬于閭延、江界等處, 又率五十軍官而去, 則軍糧馬料, 恐皆乏絶。 且滿住以爲: ‘前日侵掠, 乃忽剌溫所爲。’ 今未知賊之爲誰, 姑遣人厚待, 審知其賊, 然後往伐之可也。" 上曰: "予熟思以處之。 閏德多率軍官, 雖不能無弊, 然到寧邊, 練習武才, 不戰而還, 固亦有益。" 稠又啓曰: "滿住等所居山川險阻, 所謂伐十木見一星也。 且野人驍勇奸狡, 若往伐則登山, 旋師則復來狗盜, 邊釁從此不絶, 徒勞我師耳。 臣謂邊圉城柵, 不能完固, 使賊窺覘, 爲其所奪, 不若愼固城柵, 以嚴防禦之爲便也。 臣中夜反覆思之, 上心大事已定, 臣狐疑之言, 仰瀆天聰, 知其不可, 然內有此心, 而不以上達, 則是內外二致, 涕泣請止。" 上曰: "今擧大兵, 掃蕩無遺, 非予本心, 但賊來侵掠而去, 我乃安受其辱, 一不往問, 則彼必輕我, 每來侵之。 遣人于其處, 審知賊黨, 擧兵往伐, 雖不能取勝, 猶足示威而襲服賊心, 是爲良策。" 禮曹判書申商啓曰: "嘗思昔日倭賊來侵之事, 今此野人之害, 特其小耳。 國有外患, 然後警心恐懼, 以備不虞, 永享太平, 若無外患, 狃於安寧, 則甚不可也。" 上曰: "卿言然矣。" 上又曰: "滿住、吒納奴等, 待以東北面野人接待之例何如?" 商對曰: "往者滿住管下人到江界, 願入朝我國, 却而不納。 今若復來索糧, 兵馬使隨宜給之, 仍與言曰: ‘此乃防禦之所, 固無儲粟, 以軍糧給之。’ 此乃上策也。 若一接之, 則往來不絶, 營求無厭, 雖厚蒙國恩, 小有嫌隙, 則叛之, 況西北凋殘之道乎?" 上然之。 上又曰: "錢幣之法, 歷代行之, 然錢不自行, 必因時權法, 而後興行。 今也錢幣至貴, 贖罪者有願以布代納者。 若增其錢價而優納之, 則人知錢價之重, 而錢自興用矣。" 戶曹判書安純曰: "上敎至當, 但恨錢之漸少。" 上曰: "予聞或有銷鎔鑄器者, 或有賣與倭人者, 卿言然矣。" 申商曰: "臣嘗入中國, 歷觀豐閏、玉田兩縣, 雖是小邑, 皆有市肆, 四境人民, 聚之如林, 以其所有, 易其所無, 行旅之人, 路塞難行。 以此觀之, 中國雖小縣, 皆有市也。 今我國京都有市, 各道州郡皆無市, 雖有錢幣(幣)者, 不得市焉, 反以錢爲無用之物, 民不興用。 依中國之制, 外方郡縣, 皆開市, 則錢自興矣。" 上曰: "若開市於外方, 則恐其遊手者衆也。 然我國生齒繁而田土少, 人乏可耕之地。 以此言之, 雖開市, 似爲無害。"

○對馬州上總守宗茂直, 遣人自言護送回禮使之意, 仍請梵鍾, 又言: "奴婢和豆亏等五名, 逃往固城, 請令刷還。" 上令禮曹答曰: "梵鍾則貴國求去已盡, 奴婢則尋訪未獲, 竝難從請。" 以護送回禮使之故, 特賜白苧布十匹、緜紬十匹、虎皮五領、人蔘二十斤。
地名: 固城 (慶尚道, 縣（令）)
年: 1451.0

○先是巨濟縣人上言: "本邑舊在島內水月里, 設木柵, 去丙午年, 移于沙等里, 建設館舍, 修築城池之功, 至戊辰年, 乃訖。 今因都體察使鄭苯審定, 又欲移于古丁里。 本邑人吏官奴婢, 已皆士著阜盛, 今使移邑, 則營繕無窮。 願勿移設, 以安民生, 如不得已, 則出陸移居, 以圖長久。" 命下兵曹。 至是, 議政府據兵曹呈, 啓: "都體察使啓本內: ‘古丁部曲, 寬平谷密, 泉井有餘, 可耕可居之地, 甚多。 且當各浦中央, 要衝之地, 宜於此置邑。’ 已曾啓下, 令自十月, 始移邑築城, 今邑人上言, 請勿聽理。" 上曰: "今邑城在北邊一隅, 當初審定之時, 無乃別有深意乎? 館舍、城池, 亦皆完固, 姑仍舊何如?" 令政府更議。 右參贊安崇善以爲: "臣於乙丑年, 以巡察使, 行到巨濟, 目擊邑城地勢卑下, 濱於海口, 被患可畏, 移設之議, 誠是。 今更思之, 永登
              玉浦、知世浦, 右道水營環島、列鎭, 共爲掎角, 固城
              唐浦, 亦在相望, 大變不能遽起。 臣意以爲, 殿下初卽位數年之間, 務要安靜, 然城郭不可不完, 但量其緊緩, 先築緊處之後, 移此邑城, 亦未晩也。" 令議政河演、左議政皇甫仁、右議政南智、左贊成金宗瑞以爲: "城內水泉甚少, 引流城外而貯之。 請俟秋成, 更審今所定城基內泉源、山形, 若其移設之利, 倍於舊城, 則移築。" 上曰: "沙等里邑城, 泉井不足, 賊若曠日持久, 則奈何? 今不改築則已矣, 若改築則宜移古丁里。 予意已定, 須於今秋, 汲汲移設乎? 姑停二、三年, 漸次移設乎? 更議以啓。 僉議啓: "巨濟在海島, 正當賊程始面, 極爲緊要, 今秋移築爲便。" 上從之。 前此, 倭護軍藤九郞潛通書曰:
地名: 固城 (慶尚道, 縣（令）)
年: 1453.0

○以上護軍李孝智繕工監正, 崔仲謙副知通禮門事, 宋處儉司膳署令, 洪演爲義禁府加定郞官。 安置池淨于靈巖, 鄭苯于樂安, 趙遂良于固城, 李石貞于迎日, 安完慶于梁山。 又遣百戶, 押送韓崧于閭延, 黃貴存于江界, 爲奴, 皆瑢黨也。 苯, 時以下三道都體察使, 至忠淸道, 淨新除忠淸道節制使, 未赴, 至是逃匿不現。 又以司僕少尹具致寬爲義禁府知事, 往斬鏡城都護府使李耕㽥, 上護軍宋翠爲義禁府鎭撫, 押咸吉道都節制使李澄玉, 安置于平海。 平安右道都節制使朴好問, 適以妻病, 承諭來京, 陞好問資憲, 代澄玉, 爲咸吉道都節制使, 卽令發行。 左司諫鄭穰、右司諫金吉通、知司諫鄭軾、左獻納崔孝男、左正言姜眉壽等啓曰: "姦黨旣伏辜, 瑢, 首惡, 不共戴天之讎也。 豈可同處一國而稽一日之生乎? 請按罪誅之。 且苯、遂良、完慶等, 宜竝推輷, 苟有與聞之實, 不宜輕論。 凡强盜, 皆不論首從, 況此大逆乎?" 傳曰: "旣與大臣共議施行, 不可加焉。" 穰等更啓曰: "是雖親親之恩, 非天下之公議也。 瑢旣得罪於宗社, 不可輕論。 非獨臣等之痛憤, 一國臣民, 莫不驚駭。 請須誅之。" 傳曰: "已與大臣議之, 不可更加。" 穰等復啓曰: "如此惡逆, 不可稽滯。 昔周公誅管、蔡, 夫管、蔡, 不過脅武庚爲亂耳, 然致大辟。 我太宗朝, 不誅芳幹, 此特潛邸時事, 止於一身, 不關宗社故耳。 然世宗尙罪其子孟宗, 況如此逆賊, 其可不誅乎? 須從臣等之請。" 不允。 大司憲朴仲林、執義李世門、掌令金從舜、持平金係熙ㆍ朴健順等亦啓曰: "瑢罪滔天, 只置於外, 此實私恩, 非公義也。 管、蔡, 至親也, 恩輕義重, 故置之大辟。 夫瑢罪不容誅, 請置極刑。" 不允。 仲林等復啓曰: "古人云: ‘除惡務本。’ 今黨與雖除, 首惡尙在, 豈合大義? 請置大法。" 不允。 穰等上疏曰:
地名: 固城 (慶尚道, 縣（令）)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 固城 (慶尚道, 縣（令）)
年: 1465.0

○以金處義弟處貞屬巨濟官奴, 處智屬南海官奴, 壻李祐甫ㆍ姪金文孫孽叔金夢松, 竝遠方安置, 崔閏兄演屬固城官奴, 孽弟濟用監奴水連屬河東官奴, 姪孝同安置康津。 廣州人崔守山, 閏伴儻也, 與諸員李春生, 捕閏允演以告, 卽命守山、春生各超二資給, 米各五石綿布各十匹, 其餘隨從軍士, 各給綿布二匹, 別到二百。
地名: 固城 (慶尚道, 縣（令）)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 固城 (慶尚道, 縣（令）)
年: 1471.0

○刑曹三覆啓: "固城囚金呂、朴仁守、僧信宗刦文祿、李田甫家强盜罪; 山陰囚田今順與在逃金仇知, 刦沈仁夫家强盜罪; 慶州囚陳屯石伊、李希文歐殺僧人, 掠奪財物罪, 竝律該斬不待時。 依受敎, 妻子屬邊郡奴婢。 典獄囚良人、高貴同三犯竊盜罪, 律該絞待時。" 皆從之。

○刑曹三覆啓: "固城囚私奴千萬與在逃孔中, 刦晋州民鄭孝家强盜罪, 律該斬不待時; 信川囚良人申彦、申保與在逃宋古之謀殺李同罪, 律該絞待時。" 從之。
地名: 固城 (慶尚道, 縣（令）)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"

○刑曹據慶尙道觀察使啓本啓: "固城縣民金甫元等五十餘人, 避役逃居晋州、泗川之界, 本邑發差追還, 甫元聚徒百餘人, 裂衣爲旗, 假作形名, 指揮其衆, 拒敵官差。 但事在赦前。" 命院相議之。 鄭麟趾議: "甫元等情涉叛逆, 不可以經赦原之。 爲首者置之極刑, 其餘全家徙邊爲便。" 鄭昌孫、申叔舟、韓明澮、洪允成、曺錫文、金礩、尹子雲、成奉祖議: "甫元等假作形名, 聚徒拒官差, 當論以叛逆。 然已經赦宥, 不可依律科斷, 其爲首者, 全家屬平安道館驛奴婢, 同謀者屬驛吏, 以懲奸猾。" 從昌孫等議。
地名: 固城 (慶尚道, 縣（令）)
年: 1479.0

○義禁府啓: "固城囚前司正姜自淵, 與扈從實訟奴婢, 言涉乘輿。 請依《大典》處斬, 籍沒家産。" 命減死。
地名: 固城 (慶尚道, 縣（令）)
年: 1489.0

○朔乙卯/御經筵。 講訖, 正言李守恭啓曰: "祖宗朝醫員陞堂上者少。 假令鄭興智有功可賞, 陞堂上官, 恐濫也。 若此不已, 則王爵不幾於猥賤乎?" 持平閔祥安啓曰: "臣聞鄭興智術亦不精, 陞堂上官尤爲未便。" 上曰: "予諭之已悉矣, 爾等亦豈不知乎?" 守恭啓曰: "南海
              彌助項置鎭、固城縣築城事, 今遣成俊觀其形勢。 臣謂彌助項事已與大臣論之悉矣, 不必更遣大臣。 今慶尙道使命煩多, 加以倭人來往絡繹相望, 今又遣成俊, 供頓之費必多。 令其道監司、節度使更審馳啓爲便。" 上曰: "彌助項置鎭, 國之大事, 而朝議紛紜, 迄未歸一, 予意以謂遣大臣固宜也。" 領事尹弼商啓曰: "頃者李克培云: ‘彌助項孤單絶遠之地, 設柵置鎭, 秪資倭人之搶掠耳。’ 克培之見若是, 則置鎭之策, 不可行也。 關防守禦, 國之大事, 雖有小弊, 必須別遣大臣, 以定大策可也。" 上曰: "大臣之行, 豈曰無弊? 然此國之大事, 圖大事者, 不拘小弊, 成俊不可不遣也。" 特進官愼承善啓曰: "有名寶賢者, 假稱山直, 斫伐松木, 事情明白, 而二度拷訊猶不服。 若加訊杖, 則元非死罪, 恐致隕命。 請勿加刑, 直令全家徙邊。" 上曰: "常人愚甚, 不畏其死, 忍杖不服者多矣, 何以處之?" 知事魚世謙啓曰: "昔者西學奴假名山直, 斫伐松木, 事覺徙邊。" 弼商曰: "未服而直令徙邊, 臣意以謂未便。 有罪之人, 雖加拷訊, 何妨於事體乎?" 上曰: "加刑可也。 司諫院方鞫司憲府前等官吏, 以不首服。 啓請拷訊, 於予心未安, 故令先刑辭證。 杞溪正妻決得奴婢, 掌隷院官吏假爲立案, 奪而與洪氏, 此必有情之事也。 憲府官吏令掌隷院決給洪氏, 此亦豈無所以然乎? 憲府糾察百官而所爲如是, 予何所倚信哉? 凡朝士犯罪, 事狀已明而猶不之服, 必至於不得已而用刑。 豈予本心哉? 不待刑而服, 則朝廷之事, 處之不難也, 而擧皆不然, 豈可乎?" 弼商啓曰: "朝官犯憲, 雖知其終不能自明也, 而猶不服, 必至於刑問而後乃服, 似若不能忍杖而誣服, 以欺聖聰, 甚不可也。"
地名: 固城 (慶尚道, 縣（令）)
年: 1497.0

○敬差官楊熙止馳啓云: "推問賊倭奪刼漕轉倭料事, 鹽浦
              倭酋奴耳沙也文等答曰: ‘國恩重大, 安敢爲寇? 況此浦距固城遼遠, 豈海遠而作賊乎?’ 臣到釜山浦, 招倭酋而羅多羅等開諭, 答云: ‘居倭數少, 如有作賊者, 豈不知之?’ 臣曰: ‘雖父子兄弟, 未能相知其心。 數百倭人, 汝焉能知其情?’ 答云: ‘果如所敎, 卽當通報島主, 必得賊以告。’ 又到薺浦, 招倭酋沙豆等開諭曰: ‘浦與作賊處不遠, 人又强盛, 非汝等伊誰? 汝若誠心搜捕, 得之何難? 所盜之米, 幾至百餘碩, 安能一朝盡食? 必潛藏他處。’ 答曰: ‘當報島主, 搜捕以告。’ 臣曰: ‘島主何不遣人搜索于三浦乎? 非徒汝等負國, 島主之心亦未可知也。’ 答曰: ‘島主亦驚愧罔極。 其不卽遣人者, 盡搜島內人不得, 然後遣之耳。’"
地名: 固城 (慶尚道, 縣（令）)
年: 1510.0

○丁亥朔/受朝賀, 御朝講。 大司憲洪淑曰: "洪彦國在喪中, 鷹犬縱淫等事, 衆所共知, 承旨孫仲暾, 雖未盡啓, 然以此可知其所行。 金世弼不直啓達, 亦非也。 彦國罪關綱常, 今若不懲, 大防毁矣, 請勿推事干, 而鞫彦國。" 上曰: "事干皆發明, 何必更推?" 司諫許硡, 亦請勿推事干。 上曰: "凡罪必推事干, 以質其疑, 豈可不推事干, 而强推其身乎?" 許硡曰: "彦國奸醫女德今, 衆人所共知也。" 朴元宗曰: "然則推德今可也。" 上曰: "其初已推事干矣, 其上疏可哀, 故欲更推事干耳。" 洪淑曰 "洪彦邦不謹大節, 前爲學官, 以此駁遞, 今爲典籍, 不可不改正。 邊脩亦不可不改。 安克從, 以固城縣令沙汰, 而還授本品, 不可不改。 雖由科擧出身者, 罷職則必始授卑職, 漸次遷轉, 況克從乎? 河珽, 纔中武科, 而遽授宣傳官, 僅二十朔而遷都事, 驟陞莫甚。 朴崇燁, 素不謹莅職, 今則昏暗, 不合內資, 亦當改正。" 許硡亦啓洪彦邦、金光厚等事。 洪淑曰: "延豐縣監柳場, 虐民已甚, 廢朝困瘁之民, 今益離散, 不可一日居官。 宜速罷黜。" 朴元宗曰: "延豐卒果虐民, 臣聞之久矣, 以臣之奴居其地, 故不敢啓耳。" 上曰: "昨日城上所來啓未詳, 故初不許罷, 今可罷黜。" 許硡曰: "河珽別無賢能而驟陞。 先王朝一資一級, 必擇賢而授之, 使不得躁進, 故爵秩不濫。" 上曰: "臺諫多駁人物, 必是銓曹用人不當也。 洪彦邦不合師表, 則當改正也。 洪彦國事干, 姑停刑訊, 彦國及德今, 宜先推問。"
地名: 固城 (慶尚道, 縣（令）)
年: 1512.0

○丁亥/御朝講。 侍讀官權橃曰: "國有大事, 當命大臣議之。 而右議政成希顔, 先倡島夷可和, 在座諸人, 始或非之, 而牽制於大臣, 靡然傅會, 同出一辭。 昔宋與遼講和, 寇準獨以爲不可。 當時若聽寇準之言, 則可保百年無事, 而旣不用其言, 故卒有靖康之禍。 今弸中已料我國欲和之意, 卽諾函首之言。 然賊魁盛親尙不誅, 而挾詐佯服, 是豈輸誠納款之意歟? 負百年卵育之恩, 屠害一方之氓, 尙不能快雪其恥, 而今遽許和, 反生驕慢之氣, 若復請入舊居之地, 則其慾無窮, 卒難支矣。 今雖不許通好, 直在我、 曲在彼, 故倭人等, 必怨庚午之首倡煽亂者矣。 爲今之策, 莫若深固城地, 精備器械, 以强待彼耳。 弸中今日入京, 請宸慮熟計處置。" 領事宋軼曰: "宰相豈固執和議也? 但今勢不得不從, 權而應之也。 三浦居倭, 曩自成宗朝, 每欲逐之, 而勢難未之, 遂積以歲月, 其類滋蔓。 先朝申叔舟主外事, 韓明澮主內事。 叔舟專以厚待外夷爲心, 人之所執, 自古不同如是。 柳順汀亦言曰: "黃喜名宰相, 亦以厚侍
                〔厚待〕
              
              倭人爲意。 玆數宰相, 豈無深計而然耳? 方今南北有事, 倭奴雖登陸, 不過一二日程。 胡人弓馬剛勁, 馳突山磎, 固是長技。 若犯邊郡, 取一城, 則此又大變。 今南北道軍官分遣, 亦未滿百人, 臣竊憂焉。" 特進官黃孟獻曰: "臣聞向化雪明, 周遊八道, 山川之形勢, 道路之險夷, 固已悉諳備探, 安知其不潛通于本島也? 弸中之來, 非但爲其通信, 將欲請居三浦也。 防禦之策, 其可少緩耶?" 上曰: "和與不和, 利害未可知也。 然前日約以函首來獻者, 亦責之以難也。 曲直判然, 待弸中之策, 已敎禮曹耳。" 軼曰: "上敎允當。 大臣皆曰可和, 諸臣皆曰不可, 是在上意取舍如何耳。 大抵和親利害, 不可預料。 然足兵食完城堡, 凡內修等事, 當先講究措置。"
地名: 固城 (慶尚道, 縣（令）)
年: 1513.0

○晋州、咸安、固城、巨濟、泗川、漆原大雷, 又有赤白煙氣, 移時乃滅。 傳曰: "災變如此, 必有所召。 此似兵象。 倭奴變詐不測, 不可不慮。 心甚未安。"

○先是, 兵曹以倭奴許和後, 恐邊備踈虞, 諭慶尙、全羅兩道邊將, 務措備禦之策。 至是慶尙右道兵馬節度使柳繼宗, 馳啓曰: "巨濟島、永登浦、栗浦、玉浦、知世浦、助羅浦等鎭, 非徒絶島, 兵勢單弱, 萬有賊變, 必不能保。 右各浦, 皆距一息許, 其中央三岐處, 以防禦不緊鎭海鎭分防騎兵八十名, 固城鎭騎兵五十名移屯, 而遣別軍官金敬禮、申宗璧等將之, 以爲援兵, 自今年正月始矣。 加德島外面, 賊船數多來泊, 而是島遮前, 乘煙臺者, 不得通望, 不知賊來, 坐受其變, 故臣赴任後, 始於加德島主峯, 別定(侯)
                〔候〕
              望人, 如見賊船, 卽令馳啓矣。 絶島有變, 則巨濟之於見乃梁, 南海之於露梁, 救援將卒, 可及期過涉, 而只以案付船二艘, 難以卒涉馳援。 請令巨濟、固城、南海、昆陽, 各造船五艘, 加定津夫。"
地名: 固城 (慶尚道, 縣（令）)
年: 1542.0

○辛亥/慶尙道觀察使李淸啓本曰: "固城縣令崔渙救荒諸事, 非徒依事目措置。 常時出入閭巷, 盡情救飢, 民皆以父 母號之。 至於街路, 別設賑救之物, 遇飢輒救, 往來飢民, 亦得全活。 泗川縣監裵繡光, 賑恤節目, 非徒盡情遵行, 躬審境內, 勤謹調濟, 計其官儲, 知其所食不足, 自奉甚薄, 衙率奴婢, 還送本家, 一以救民爲心云。" 傳曰: "今此崔渙 等, 盡心賑救, 活民甚多, 加褒賞。"
地名: 固城 (慶尚道, 縣（令）)
年: 1544.0

○議政府及禮曹兵曹、工曹、備邊司堂上有匠人各司提調等, 以巡邊體察使(李芭)
                  〔李芑〕
                
              所陳十一事,
                【其一, 多大浦軍士加給, 僉使差下事。 其二, 釜山浦軍威不足, 正兵二旅, 除上番留防事。 其三, 東萊縣
                  倭物輸轉受弊, 近邑輪輸祛弊, 同縣衙眷蘇復間, 勿帶率; 奴婢不足, 縣居各司奴婢八十名抄給事。 其四, 泗川縣軍官勿差遣事。 其五, 加德、天城鎭, 奴婢定給事。 其六, 赤梁城內無水, 有泉處移排事。 其七, 梁山、昆陽守令, 有武才者相換事。 其八, 多大浦水營移排, 形勢不當, 海雲浦移排, 則城子狹窄, 未可卽移, 隨後用入番水軍, 漸次拾石, 隨便退築移營事。 其九, 烏壤、金丹串、鹽浦、烏浦, 宜革事。 其十, 金海、赤梁、玉浦、知世浦、彌助項、所非浦、安骨浦, 皆防緊, 軍馬不可抄出事。 其十一, 固城、加背梁, 亦當其要, 勢不可革, 仍舊事。】
              議得單子入啓。 洪彦弼、尹仁鏡、權橃、金麟孫、丁玉亨、柳仁淑、禹孟善、任權、許磁、申光漢、林百齡、申瑛、安玹、具壽聃議: "加德島, 旣設鎭堡, 備禦、防護規畫條(具)
                〔目〕
              等事, 當依啓本施行。 但拈出南兵, 貢衛王宮, 其來久矣, 不可多除, 只將一旅留防, 梁山、昆陽, 今遽相換, 迎來送往, 極爲騷擾, 隨後爲之何如?" 熙平獨議曰: "沿革重事, 不可輕變, 仍舊施行, 最合事宜。 但赤梁城內無水泉, 移排似可。"


              
                
                  
                    〔○〕
                  
                
              
              加德島築城使方好義竣事復命。 仍以單子
                【"臣初到熊川
                  加德島, 四面賊路初程。 沒雲臺、絶影島內外及倭人接待釜山浦等處, 遍歷親審。 凡應敵形勢設險防備等事及所聞所見, 幷開錄于左。 一, 加德島四面周廻, 水路六十里, 北邊羊膓串下端至未串枝, 陸路二十五里, 廣或五里, 或十里, 或一里。 山勢周遭, 澗谷峻險, 草木茂盛。 東南面, 則石崖如削, 賊船依泊處。 羊膓串、濶浦、水落浦、大項, 其中關防最緊, 濶浦、水落浦, 石築遮路, 功役不多。 故兵、水使同議, 秋收後以當兩鎭水軍, 隨宜造築事, 議定。 一, 築城軍等, 秋收事迫, 欲夜則拾石, 晝則築城, 故從民願, 晝夜通役, 期限內畢築役。 一, 加德烽燧鷹峯, 臨壓馬島, 山川形狀, 昭然俯見, 倭船出入之狀, 歷歷可數, 故烟臺設築。 又加乙磨峯, 則與安骨浦、熊川、(金端串)
                      〔金丹串〕
                    
                  烽燧相准。 一, 右道南海
                  彌助項、尙州浦、平山浦等鎭堡, 乃全羅道連界之地, 主將水營在巨濟一隅, 相距隔遠, 趁時相救爲難, 請彌助項僉使, 以堂上武臣擇差, 使南海及尙州浦等三堡統屬, 隨其指揮, 整軍馬, 趁時應變。 且令蛇梁、赤梁、唐浦, 竝救援何如? 一, 左道形勢, 左水營在(雲海堡)
                      〔海雲堡〕
                    
                  , 北距東萊五里, 西距釜山浦十五里, 率東萊軍卒, 救釜山及多大浦, 又令梁山、蔚山左兵營, 繼援于後。 一, 右道形勢, 加德島兩鎭在左道喉舌之地, 安骨浦、熊川、薺浦, 作爲關鍵, 知世浦、玉浦、助羅浦, 與加德、天城, 互相救援, 金海、昌原右兵營, 繼援于後。 巨濟, 島嶼與最多, 水使與彌助項僉使, 控制西南, 晋州、昆陽、泗川、河東、固城、鎭海, 繼援于後。 如此節目, 預定防備, 則不但倭奴, 聞見有所警懼, 沿海居民, 海菜生業, 永爲無患。 一, 左道釜山浦, 接待倭奴緊重之地, 僉使須應得宜, 撫禦軍卒, 恩威幷行, 然後軍卒亦蘇復, 至於倭人卜物, 輸轉之時, 無猥濫之弊。 所關非輕, 有威望堂上官擇差, 接待倭人, 言語酬答, 不失其宜, 鎭服其心, 使無驕縱, 何如? 一, 倭館過半頹圮, 於倭使所見, 事體埋沒, 隨便改造。 館外高墻深塹, 拒柴水場, 倍前措置, 以防出入早晩。 諸酋使送接待, 則館舍狹窄, 若使露處, 必懷怨憤, 隨便加築, 何如? 一, 京鄕通事等潛引京商, 接於倭館近處居民之家, 乘隙潛貿。 所貿負重, 物貨輸轉之價, 與倭人分用, 托以倭物, 公然輸轉, 不但民不堪其苦, 倭館近處居民等, 牙保興販之利至重, 故情同骨肉, 至於國家秘密軍機, 亦相敎諭, 至爲痛心。 熊川城底居民, 本無田土, 專以興販倭物資生, 厥類甚多。 若於釜山浦合待倭人, 則必移接于近處, 如前作患, 幷別設事目, 嚴禁何如? 一, 多大浦, 出入諸倭咽喉之地, 城卑軍少, 前於庚午年倭變, 將卒投入東萊, 僅免其禍。 今於賊倭窟穴, 加德島設鎭嚴備, 賊倭若托稱使臣, 依泊沒雲島, 乘其不意, 闌入圍城, 至爲可慮。 右浦鎭將, 以有武才堂上官擇差, 多率軍官, 道內閑良, 幷代稅赴防, 一以防戍本鎭, 一以救援他鎭, 何如? 一, 加德、天城兩鎭, 非但新設絶島, 熊川、金海、梁山、密陽, 許多居民, 海採利重, 漁船日集數百, 靑魚捉得時, 右道沿海各官, 漁船蔽海, 晝夜捕捉, 前此賊倭, 乘便殺掠, 不知其數。 然而居民等貪於漁利, 不畏被殺, 守護之方, 不可不重。 故與兵、水使同議, 道內閑良有武才者, 兩鎭各五十名, 代稅赴防事。"】
              啓曰: "臣往彼地備觀形勢, 以爲平時若能如此, 則防禦不至虛疎, 加德島旣設鎭, 而護守不如是, 恐有後悔, 故隨所聞所見, 而啓聞如(左)
                〔右〕
              。" 且進獻加德島圖形而啓曰: "右道熊川等各鎭, 及左道多大等浦, 與對馬島相對。 聞對馬島形勢於古老人, 其長至於五日程, 其廣半日程, 彼倭發自陶沙只島, 經木島、娚妹嶼, 抵于加德, 木島有井泉, 且可藏船, 故必休憩于此, 過前山浦迤邐, 而入于薺浦。 庚午之變, 倭奴密藏兵船於加德, 不意分擊薺浦、釜山、多大、永登而還。 今築加德, 無藏船處, 故於港口投石, 高與海等, 因於其上, 樹木爲柵, 其內可藏船萬餘隻也。 自加德至熊川, 如漢江者三矣。" 傳曰: "啓意知道。 政府合坐時, 與兵曹、備邊司, 同議以啓。"
地名: 固城 (慶尚道, 縣（令）)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 固城 (慶尚道, 縣（令）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "近日, 慶尙左右道形勢, 一樣危迫, 而右道, 自晋州之陷, 諸將散去, 人心崩潰。 三嘉、宜寧、咸安、丹城、河東、昆陽、固城、泗川、鎭海等邑, 或爲賊藪, 或爲賊兵阻斷, 不可收拾。 臣本月初五日, 到高靈, 賊兵已入草溪郡, 去高靈數十里。 適有劉總兵, 自大丘來到; 吳遊擊, 自善山馳來, 分駐於高靈境上及陜川, 賊兵因逡巡退去。 日日懇告於總兵及馳書于吳遊擊, 請進擊宜寧之賊, 以斷賊路, 庶可以止湖南衝突之勢, 則吳遊擊答書云: ‘生原奉經略府明文, 防守善山, 因聞晋州危急, 特赴應援, 不意其城已破, 故暫駐草溪, 其進止大計, 非生可以主之也。’ 臣又懇於劉總兵, 則總兵以爲: ‘當詳探宜寧賊勢有無, 然後爲之發落’ 云。 及權滉回來言賊兵已退, 則還無前進之意。 臣昨日辭退之時, 又呈一札, 極言本道形勢, 願爲鎭撫拯濟, 則總兵別書小帖以示, 其中云: ‘區區謬拜, 簡書東來, 恨不奮兵決戰, 殲此島夷, 而中制外監, 動未自便, 朝徒怒髮, 夕枉捬膺。 雖欲亟拯一方民, 竟未獲遂除兇志。 回視疇昔, 南征西討, 輒有成功, 今則尺寸莫遂, 忸怩罔措矣。 時勢不同, 雖則諒之, 倭奴, 果爾遁還, 則撤兵省費, 固可圖完聚, 而定遠猷。 或釜山之寇久屯, 境上之師日老, 則旣煩兵餉, 又苦民窮, 國事之寧, 尙未知在何日也’ 云云。 臣觀此二將所言, 皆以不能自由爲諉, 進戰之意, 終始不果, 不勝痛憫。 大槪用兵, 自有機會。 機會一失, 則用力極難。 今一失於不救晋州, 又再失於不直攻宜寧, 以斷其勢。 方賊兵之在晋州也, 釜山、東萊之賊, 其數甚少, 亦可有爲, 而我國之軍, 無可辦此者, 遲回之間, 賊兵得志於晋州, 還聚窟穴。 事事如此, 而道內糧餉(彈)
                〔殫〕
              竭, 無復着手處, 至於督捕使朴晋之軍, 亦難繼糧, 近以豆代米散給, 而絶糧或五六日, 將士相與聚首痛哭, 逃散者相繼。 全羅道出站各官, 已經二、三月, 亦無可支之勢。 傳聞全羅道犯境之賊, 不是眞倭。 伏乞朝廷, 急送戶部管糧重臣一員, 代李誠中, 汲汲措置, 轉運繼糧之事, 庶使天兵少留, 以觀其變。" 云。